LidanRubinov/Halacha-QA huggingface dataset:
שאלה: "מי שפרע" בהחזרת מוצר: כידוע, כיום מי שקונה מוצר יכול להתחרט תוך 14 יום ולהחזיר את המוצר. האם אין בזה בעיה של "מי שפרע"? אשמח לדעת גם את הסיבה. יישר כוחכם
תשובה: ככל הידוע לנו לא כל חפץ שאדם קונה הוא יכול להחזירו תוך 14 יום אא"כ מצוין כך במפורש. בכל אופן כשהמוכר אומר שאפשר להחזיר את המוצר, מה שייך מי שפרע? המוכר אומר שאפשר להחזיר! הרב מיכאל יומטוביאן
שאלה: מה נחשב נדר: 1. אם משהו אמר אני לא אעשה כך וכך, האם זה נחשב נדר? 2. האם יש צורך לנדור דווקא בלשון מיוחדת כמו קונם כך וכך? 3. אם אדם אמר אני נשבע שלא אעשה כך וכך, זה נדר או שבועה? 4. האם מועיל התרת נדרים לשניהם?
תשובה: 1. בדרך כלל נדר הוא כאשר אדם אוסר על עצמו חפץ, אולם נדר על מעשה אינו נדר (חוץ מדבר מצווה שבזה יש דעות שזה כן נדר). 2. לכתחילה יש להשתמש בלשון קונם אולם גם אם אמר חפץ זה אסור עלי אנחנו מחשיבים זאת כנדר מדין ידות. 3. אם אדם אמר לשון שבועה, אפילו ללא שם ה' (לפחות לפי שיטת הרא"ש), זו שבועה וצריך לילך לחכמים שיתירו לו את שבועתו על ידי פתיחת פתח. 4. התרת נדרים מועילה, לדוגמא,: כאשר אדם אסר על עצמו לאכול בשר במשך שנה ובאמצע השנה הבת שלו החליטה להתחתן. אילו היה יודע שהיא תתחתן במהלך השנה לא היה אוסר על עצמו ואנו אומרים שאדעתא דהכי לא נדר. הרעיון הוא שפותחים לאדם פתח שעל פיו אנו אומרים שאדעתא דהכי הוא לא נשבע נדר.
שאלה: מזוזות בדירה שכורה: בשנה האחרונה שכרנו דירה חדשה בת 2 חדרים. כשנכנסנו לדירה היא הייתה ללא מזוזות ואנו רכשנו מכספנו 2 מזוזות מהודרות ויקרות וקבענו במקום. בימים אלו אנו במעבר לדירה חדשה (בשכירות). בעל הבית אמר כי אינו רוצה לקחת אחריות ורצוי לבדוק את המזוזות. אנו מעוניינים לקחת עמנו את המזוזות המהודרות מהדירה הישנה ולקבוע בבית החדש. יש לציין, כי כשקנינו את המזוזות לפני שנה, קנינו אותן בידיעה שרוב הסיכויים שניקח אותן איתנו לבית הבא (עקב המחיר וההידור) אך אני לא בטוחה שאמרנו זאת במפורשות בעת קביעת המזוזות או בכלל. שאלותיי הן: 1. האם מותר לי לקחת את המזוזות מהבית הישן לבית החדש (קלף בית)? 2. במידה וכן, האם מותר לי להעביר את המזוזות מהדירה החדשה (שאיני יודעת אם הן כשרות או לא כי טרם בדקנו) ולשים אותן בדירה הישנה במקום המזוזות שאנו לוקחים עמנו? 3. האם מותר לנו לישון בבית החדש בטרם בדקנו את המזוזות?
תשובה: 1. בימינו שהמזוזות יקרות מותר לקחת את המזוזות בתנאי שקובעים אותם בבית שעוברים אליו ולא מניחים אותם באיזו מגירה. 2. מותר אם יש רשות מבעל הדירה החדשה. 3. מותר.
שאלה: לעבוד פחות בלי אישור המעביד: לכבוד הרבנים החשובים אני עובד באולם ומנקה לפני כל שמחה שאמורה להתרחש במשך שעתיים ומקבל 120. יום אחד כשבאתי לנקות פגשתי את החבר שלי ושאלתי אותו מה אתה עושה כאן, הוא אמר לי יש לי היום שמחה באולם. והוא שאל אותי: מה אתה עושה כאן? עניתי לו אני המנקה. אמר לי חברי: את יודע מה, אני יחסוך לך עבודה, רק תטטא את האולם, אני לא מקפיד שיהיה נקי במיוחד, כך תעבוד רק חצי שעה, והרוחת 120 לחצי שעה. איך שהוא הדבר נודע לבעל האולם והוא פנה אלי ואמר לי מגיע לך רק 30 שהרי עבדת רק חצי שעה, אמרתי לו לא היה בעיה לעבוד כרגיל, אם הייתי יודע שאתה מקפיד, פשוט זהו רווח שלי שחברי חסך לי.
תשובה: אתה עובד של בעל האולם ומדוע תקבל שכר על עבודה שלא עשית? אמנם אם בעל האולם גבה את סכום הניקיון מבעל הבית, יש מקום לחייב את בעל האולם לשלם לך את אותו סכום מכיון שבעל השמחה התכוון לתת לך מתנה. הרב מיכאל יומטוביאן
שאלה: ביקור כל שבוע בקבר של הורה: אבקש בדחיפות תשובה לשאלה מדוע אסור לבקר פעם בשבוע כל שבוע בקבר של הורה שנפטר לפני שנה וחודש?
תשובה: על פי חכמת הנסתר יש ענין כזה, אולם ענין זה למעלה מהשגתנו וקשה להסביר אותו. על פי חכמת הנגלה אין בזה כל בעיה. ולכן, אין איסור לעלות כל שבוע לקבר של ההורים אלא רק ראוי לא לנהוג כך. הגר"א בכלל מסתייג מכל הנושא של הליכה לקברים, אמנם משום כבוד הולכים פעם בשנה אך לא לעשות מזה עסק. אדם לא צריך להתפלל על קברים או קברי צדיקים, בשביל זה יש בית כנסת או כותל המערבי.
שאלה: גרמתי לאדם לאכול חלב אחרי בשר : גרמתי לאדם לאכול עוגיה חלבית אחרי אכילת בשר בשוגג! מה עלי לעשות בכדי לכפר על החטא שעשיתי? האם גם עליו יש חטא? האם עלי לספר לו? (אציין כי אם אספר הדבר עלול לגרום לפירוק הבית)
תשובה: הנתיבות כותב בחושן משפט רלד, שמי שעובר איסור דרבנן בשוגג - אינו צריך כפרה, הוא צריך רק לקבל על עצמו לא לעשות זאת יותר. אין צורך לספר למי שאכל את העוגיה, ואין זה נחשב שיש עליו חטא. מכיוון שהאיסור באיסורי דרבנן הוא להמרות את פי הסנהדרין, ומי שעובר בשוגג הוא לא ממרה את פי הסנהדרין.
שאלה: לימוד משניות בארוחת צהריים בעבודה: במקום עבודתי יש לנו ארוחת צהריים לעובדים. העובדים הולכים לאכול בחדר אוכל כל אחד בזמנו החופשי לחצי שעה בין השעות 12:00 ל-14:00. אנו חבורה של כ-10 עובדים שאוכלים יחד ארוחת צהריים בחדר האוכל שבעבודה. הנהגנו לעצמינו ללמוד כל יום משנה אחת במשך הארוחה, כל יום עובד אחר מלמד משנה. אנו לומדים כבר למעלה מ 8 שנים ואנו עברנו כבר על כחצי ש"ס. לאחרונה העיר עובד (שלא לומד איתנו) שאסור ללמוד לימודי קודש בחדר אוכל כי הנשים שבחדר האוכל הינן ללא כיסוי ראש ובעלות לבוש לא צנוע. הוא הביא לנו את דברי השולחן ערוך על איסור לימוד במקום ערווה. די ברור שאם לא נלמד בחדר האוכל הלימוד ייפסק. האומנם אסור ללמוד? והרי אנו רואים רבנים שאומרים דברי תורה בחברה מעורבת שאינה לבושה בצניעות (בשמחות ולהבדיל בהלויות). לא שייך שנשב מחוץ לחדר אוכל או בפינה של חדר האוכל כי אנו יושבים היכן שיש שולחן פנוי.
תשובה: אינכם צריכים להסתכל על הנשים שלא לבושות בצניעות, מי שקורא את המשנה - שיסתכל בתוך הספר. כך גם עושים רבנים שעורכים חופות כאשר הקהל לא לבוש בצניעות - או שהם עוצמים את העיניים או שהעיניים שלהם בתוך הסידור.
שאלה: נרות חנוכה בחוגי ילדים: אישתי מעבירה בשעות אחה"צ והערב חוגים במסגרת, שנראה כאילו הצוות ורוב הלומדים בו אינם שומרים תו"מ (ילדים בכיתה ג-ד). א. האם מוטב שאוציא אותה ידי חובה בהד"נ או שהיא תדליק בעצמה בשעה 19:30 לערך (גם בצה"כ אין כמעט עוברים בסמוך לקראוון שלנו) ב. האם יכולה להדליק בטקס מרכזי מול הילדים והצוות (למעלה מ-100 ילדים, הצוות כולל מנהל)? האם מוטב להעדיף שאחד הילדים ידליק? האם זה משנה אם מחלקים במקום סופגניות (מקום אכילה)?
תשובה: א. אתה מוציא אותה ידי חובה בהדלקתך. ב. עדיף שאחד הילדים יברך.
שאלה: גיל נישואין בימינו: אני תלמידת תיכון. במסגרת שיעור תושב"ע אנו לומדות גמרא במסכת קידושין. עסקנו בשאלת גיל הנישואין. יש לי שתי שאלות: א. בהתחשב בדעת הגמרא, עד מתי אפשר לדחות את גיל הנישואין כדי ללמוד תורה? ב. מה דעת הרב לגבי גיל הנישואין המומלץ היום ומדוע?
תשובה: כאשר הבת בוגרת ויכולה לקחת על עצמה את עול הבית, וזה כולל גם גידול הילדים וחינוכם, וגם בנתה את השקפת עולמה ויודעת איזה תוכן רוחני היא רוצה שיהיה לבית, וגם בשלה לשאת בעול הפרנסה במדת הצורך - אזי זה הזמן להנשא.
שאלה: נזק בתאונת דרכים: תאור מקרה: רכבים עומדים ברמזור אדום בצומת גהה. קטנוע עובר בין הרכבים כדי להגיע לחזית הצומת. לפתע אחד הנהגים פותח את דלתו בלי להסתכל והקטנוע מתנגש בדלת. נגרם נזק לרכב ולקטנוע. בעל הקטנוע תובע את בעל הרכב על הנזק שנגרם לו, שכן כך דרכו של קטנוע לסוע בין המכוניות כדי להגיע לצומת. ועל אותו נהג היה להסתכל לפני שפותח את דלתו. בעל הרכב טוען מנגד שאין זה חוקי שקטנוע נוסע כך, ועל הקטנוע לחכות מאחורי רכב כמו שאר הרכבים ולכן אינו חייב על הנזק. שאלתי היא: א. עם מי הצדק ומה הדין? ב.האם ראוי לשאול שאלה זו דרך האינטרנט? ג. האם שאלה כזו צריכה להיות מופנית למשפטן המתעסק בנושאים אלו ע פ חוקי המדינה או פסיקה של רב דיין? אשמח מאד לתשובתכם.
תשובה: נא ברר מה החוק בענין נסיעת אופנועים בהקשר של שאלתך, האם הם אמורים להמתין אחר המכוניות או רשאים לעקוף אותם? לאחר שנדע את החוק נוכל להשיבך כהלכה בעז"ה. הרב מיכאל יומטוביאן
שאלה: אמירת "במה מדליקין" לאישה: מותר לאישה לקרוא בערב שבת קודש במה מדליקין?
תשובה: מותר.
שאלה: הגעלת כלים בשריים וחלביים יחד: האם מותר להגעיל סכו"ם חלבי ובשרי ביחד בסיר בשרי? הסכו"ם והסיר נקיים ואינם בני יומם.
תשובה: מותר להגעיל יחד, עדיף באמת שלא יהיו בני יומם.
שאלה: עזרה לערבי: ברצוני לשאול: 1) אם אני רואה ערבי שנמצא בסכנה האם אני מחוייב לעזור לו או שאני יכול להמשיך לדרכי, או שאסור לי לעזור לו, לדוגמא שאני רואה ערבי שעשה תאונת דרכים? 2) האם זה נכון להסתכל על הערבים שחיים במדינת ישראל בתור אוייבים?
תשובה: 1) אם יהיה כתוצאה מכך שבח לעם ישראל תעזור לו. 2) יש אוייבים בפועל ויש אוייבים בלב.
שאלה: אמירת לשם מצוות ציצית בקשירה: כמה פעמים ומתי צריך לומר "לשם מצוות ציצית" בקשירה של הציצית, לפי האשכנזים?
תשובה: מספיק להגיד בהתחלה לשם מצוות ציצית.
שאלה: אבלות על הורים בשנה מעוברת: אבי המשפחה נפטר ביום כח סיוון תש"ע. שנת תשע"א היא שנה מעוברת וביום כג סיוון בשנה זו יחול יום הבר מצווה של אחד הנכדים של הנפטר. 1. האם האבלות על האב מסתיימת ביום כז אייר או ביום כח סיוון? 2. אם היא מסתיימת בסיוון, האם יש מקום להקל בעניין מסיבת הבר מצווה, ואם כן, במה?
תשובה: האבלות נמשכת י"ב חודש בלבד ולכן היא מסתיימת בכ"ז באייר.
שאלה: סוד קיום עמ"י: לפעמים יש המביאים את קיומו הנצחי של עמ"י כהוכחה לעמ"י. כמדומני שהיעב"ץ כתב על זה שזה גדול מנסי יציאת מצרים בעיניו. אני רוצה לשאול, הרי אנחנו רואים את הצוענים, לדוגמא, שקיימים מאות שנים ברדיפות וכו ועדיין מתקיימים, אז מדוע מתיחסים לזה כדבר מיוחד?
תשובה: היו עליהם גזירות השמדה כמו על עם ישראל? רדפו אותם פה ושם אבל זה לא דומה לרדיפות, נגישות והשואה שעם ישראל עבר במשך למעלה מאלפיים שנה.
שאלה: לברך על סופגניה בסעודה: האם צריך לברך מזונות על סופגניה הנאכלת בסעודת פת?
תשובה: אם אוכלים את הסופגניה כקינוח - יש לברך. אולם אם אוכלים את הסופגניה על מנת לשבוע ממנה - אין לברך.
שאלה: להתפלל לפני זמן הנחת תפילין: האם ניתן להתפלל לפחות חלק מהתפילה לפני זמן הנחת תפילין וטלית? אם כן, איזה חלק?
תשובה: ניתן להתחיל עד ישתבח.
שאלה: השתתפות בשבת בר מצוה בשנת אבל: קיבלתי הזמנה לשבת בר מצוה משפחתית, האם מותר להשתתף בתוך י"ב חודש?
תשובה: זה בעיה. לכתחילה עדיף שלא תשתתף בקידוש ובסעודות. בעליה לתורה מותר לך להשתתף.
שאלה: פיגול על ידי הכהן: כיצד ניתן לדעת אם הכהן פיגל אם מדובר במחשבה?
תשובה: אי אפשר לדעת אם אינו מודה.
שאלה: העברת תהילים של נפטר: סבי נפטר לפני כ-4-5 חודשים וסבתי רוצה להעביר לי את הארנק שלו שיש בו תהילים, האם מותר לי לקבל את התהילים שלו? כי שמעתי שאסור להעביר תהילים אישיים מאדם לאדם.
תשובה: מותר לקבל את ספר התהילים, ואם תקרא בו יהיה בזה נחת רוח לסבא וזכותו תגן עליך.
שאלה: מחשב שנשבר אצל השואל ע"י ילד של הבעלים: השאלנו מחשב נייד לאחותה של אשתי. כשהיינו אצלם בבית, היא שיחקה עם בננו הקטן (בן שנה וחצי) אצלה בחדר והשאירה אותו לבד לכמה רגעים. כמובן, הוא הפיל את המחשב - המחשב נהרס לגמרי. חשוב להגיד שהילד לא היה מוגדר באחריותה, כולנו היינו בסלון והוא הלך אליה לחדר, היא רק התנדבה להביא אותו חזרה. מצד שני, היא יודעת שכל מה שבהישג יד שלו מגיע לרצפה. האם היא צריכה לשלם כי המחשב באחריותה או שבגלל שזה הילד שלנו ששבר, כשהיה בעצם באחריותנו, אז זו בעיה שלנו?
תשובה: במידה ואחות אשתך מוגדרת מבחינה הלכתית שואלת של המחשב הרי שהמחשב באחריותה והיא חייבת בניזקו. הרב מיכאל יומטוביאן
שאלה: כשרות סטייק טיבון: מדוע סטייק טי בון לא כשר- הרי הוא מורכב משני נתחים כשרים בפני עצמם?
תשובה: מי אמר שסטייק טיבון אינו כשר? אם מכינים אותו מפרה שנשחטה כדין ומכשירים את הבשר כפי שצריך, הוא כשר. כמו כן, אין להשתמש ברכיבים לא כשרים או בחמאה.
שאלה: ליצנות רפואית: האם מותרת הליצנות הרפואית על פי ההלכה?
תשובה: מותר.
שאלה: צדקה בירושה: היה בדעתי לתת לאדם עני צדקה והוא נפטר, האם אני חייב לתת ליורשים? מדובר על סכום מועט, אני חושב שזה היה 20 ש"ח
תשובה: אינך צריך לתת ליורשים, הם לא זכו בזה.
שאלה: התחייבות לקנות דירה בתנאים: שאלתי היא: שני הצדדים התחייבו לחתונה סך שלשים אלף דולר כדי לקנות דירה לבני. בני טוען: אני לא רוצה לקנות דירה, המשכנתא מרובה, אני מעדיף לגור בשכירות וכו, כל מיני טענות. א. האם אני יכול להשתמש בכסף לילדים אחרים כיון שכל ההתחייבות היתה כדי לקנות דירה והוא לא מעוניין או שאני חייב לתת לו כיון שהכסף שלו? ב. אם הוא מסכים לתת לי את הכסף במתנה, האם אני יכול לקחתו או צריך לשאול את הצד של הכלה מה הם אומרים בנידון? ג. אם נניח שהוא יכול לתת לי, מה יקרא אם עוד כמה שנים הוא יאמר אני רוצה לקנות עכשיו דירה, תנו לי את הכסף הרי התחייבתם לתת וכו? מה הדין במקרה הזה.
תשובה: הכסף יהיה באפוטרופוס הבן. הבן לא יבזבז את הכסף על השוטף. הכסף ישמר בצד לזמן שבו ירצה הבן לעשות עם הכסף דבר שלא נוגע לשוטף אלא לביסוס המצב הכלכלי הבסיסי של הבן. אם הבן ירצה מעצמו לתת לך הלוואה וכד', יכול לתת לך הלוואה.
שאלה: העברת עצמות של נפטר: העם מותר להעביר עצמות של אדם שנפטר לפני הרבה שנים ממדינה זרה לארץ ישראל?
תשובה: מותר, כיוון שזו זכות להיקבר בארץ.
שאלה: לתקוע מסמר בגזע עץ: מבחינה הלכתית, מותר לתקוע למסמרים בגזע של העץ למען בניית סולם לבית עץ? אם הוריי לא מקפידים על מעשרות מה עליי לעשות?
תשובה: א. מותר אם זה לא הורס את העץ. ב. השאלה היא היכן הם קונים. כל מי שקונה ברשת מסודרת (רבוע ירוק, כחול, מגה ועוד ועוד), שם עושים הפרשה מסודרת כך שאין לך מה לדאוג. אם הם קונים בשוק הרגיל, כדאי שתפריש כל מה שאתה אוכל על ידי שתשאיר בצלחת כמות קטנה שהיא תהיה תרומות ומעשרות, ותאמר את הנוסח. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: למה נלחמו בחנוכה: 1. איך היוונים טימאו את כל השמנים אם שמן זית לא נטמא, בניגוד ליין שכן נטמא? 2. איך החשמונאים הנהיגו את המרד אם הם כהנים וכהנים צריכים להיות רק בבית המקדש ואסור להם לצאת להילחם? 3. למה החשמונאים פתחו במרד אם אנטיוכוס הרשע אסר לשמור שבת, לקיים ברית מילה ולקדש את החודש, שאלו מצוות עשה והיה מצב של פיקוח נפש. למשל: אם אומרים ליהודי שהוא חייב לאכול חזיר ואם לא הוא ימות אז הוא חייב לאכול, איך החשמונאים לא הסכימו לבטל מצוות אלו וביחוד שהן מצוות עשה?
תשובה: 1. גם שמן זית נטמא. 2. כהנים עובדים בבית המקדש במשך שבועיים בשנה. בשאר הזמן הם בביתם וחלקם אחראי על לימוד התורה של עם ישראל. בשעה של חוסר ברירה גם כהנים, שצריכים לשמור על טהרתם, נלחמים. בכדי שיוכלו לקיים מצוות ולטהר את בית המקדש היום מוכרחים להילחם. 3. בשעת השמד יש למסור את הנפש אף על מנהגים. אותו רשע רצה לעקור את עם ישראל ואת התורה. במקרה כזה יש למסור את הנפש. (חלק מהמצוות שכתבת הם מצוות לא תעשה).
שאלה: עלית מפטיר לאבל כל י"ב חודשים: האם נהוג שאבל אחרי או"א תוך י"ב חודשים (החל מתום השבעה) עולה למפטיר מדי שבת?
תשובה: לא נהוג.
שאלה: הדלקת נרות שבת לגבר רווק: גבר רווק שמדליק נרות שבת, האם צריך להתנות קודם הברכה שעדיין לא מקבל שבת בהדלקת נרות?
תשובה: בדרך כלל איש לא מקבל שבת בהדלקת נרות.
שאלה: כתיבת השם בכתובה: כשנולדתי נתנו לי את השם רחל. לאחר כשבועיים אבי רצה להוסיף את השם אסתר. הוא הלך לשאול בעצת הרב (בבא) אלעזר אבוחצירא והרב אמר שיקראו לי אסתר רחל. את השם החדש לא קראו בביהכנ"ס ולא עשו איזה קידוש סעודה אח"כ (לפי מה שזכור להורי). כמעט כולם קוראים לי רחלי. אבי הוא היחיד שקורא לי בשמי המלא. (יש גם דודים שאני פוגשת פעם בשנה, שלא מכירים אותי וקוראים לי כך מחוסר ידיעה). בהזמנה כתבנו את השם המלא. אני מתחתנת בקרוב ושאלתי, מה הדין לגבי שמי בכתובה? ובשאר דברים, כגון, בתפילה?
תשובה: מה שמך בתעודת הזהות?
שאלה: ברכת כהנים עם גרביים: 1. אצלי בבית נהוג לעלות לברכת כהנים רק עם גרבים ולא יחפים, האם כך צריך לנהוג? האם כשאין גרבים זה מעכב לעלות לברכת כהנים? מה המקור להלכה זו? 2. האם יש בעיה לכהן להגיע לקבר רשב"י אפילו אם הוא לא נמצא קרוב לקבר עצמו (הוא נמצא למשל במתחם מיוחד שעשו לכהנים) מחשש שיש שם עוד קברים? כי שמעתי שלמרות שעשו שם מתחם מיוחד לכהנים עדיין יש לכהנים בעיה להגיע לשם
תשובה: 1. גרביים אינם מעכבות. 2. מחוץ לציון עצמו אין בעיה.
שאלה: שמן זית לחנוכה הראוי לאכילה: יש כאלו שאומרים ששמן זית לחנוכיה צריך להיות שמן זית ראוי לאכילה. מה המקור לדעה זו? האם הוא חומרה או הידור? כך ראוי לעשות?
תשובה: אין מקור לדעה זו. אדרבה, אם השמן למאכל יקר יותר עדיף לתת את העודף לצדקה.
שאלה: מעשר כספים להורים: אמי חלתה בשנים האחרונות ואינה מסוגלת כבר לעבוד (מקבלת תמיכה מהביטוח הלאומי ומהמקום שעבדה קטנה יחסית). אבי עדיין עובד אמנם אך יחסית לגילו (62) הוא נמצא בחובות גדולים לבנק תוך שהוא נאלץ גם לבשל ולעשות כמעט הכל בבית, האם ניתן לעזור להם מכספי המעשר?
תשובה: כן. הם קודמים לעניים אחרים, מבשרך אל תתעלם.
שאלה: מועדי אזכרה לנפטר- בשנה מעוברת: סבתי נפטרה השנה בט"ז בתמוז תש"ע. אני ספרדי. רציתי לדעת מתי עורכים את השנה 11 חודשים וכו בהתחשב שהשנה היא מעוברת.
תשובה: מנהגי האבלות נוהגים לפי החודשים ולא לפי התאריך. לכן 11 חודש חל בט"ו באייר. ושנת האבל מסתיימת ב ט"ו סיון.
שאלה: קדיש דרבנן "באתרא קדישא": לאחרונה העירו לי כי בקדיש דרבנן יש לומר "באתרא קדישא". כל השנים כשאמרתי קדיש דרבנן על פי סידור רעדעלהיים עם הוראות בגרמנית ואף בבית הכנסת של היקים (אם זיכרוני אינו מטעה אותי) אמרו רק "באתרא". כיצד לנהוג? ומדוע?
תשובה: בארץ ישראל שהיא קדושה נוהגים להוסיף את המילה "קדישא" לא כן בחו"ל. ועל כן הנכון שתנהג כמנהג ארץ ישראל לומר באתרא קדישא.
שאלה: תולעים בקציצות עוף: בשבת האחרונה קרה לי דבר נורא, מצאתי תולעים בקציצות עוף אפויות. (מעולם לא ראיתי תולעים באוכל מבושל!) רציתי לשאול: א. מה יכול להיות הגורם לכך? ב. האם מותר לאכול את הקציצות האחרות שלא נגועות? פרטים נוספים: הקציצות הוכנו מעוף טחון טרי, תפו"א, שום, בצל, פטרוזיליה ותבלינים. מאחר ולא היתה לי תבנית זמינה, לחימום על הפלטה, השתמשתי בתבנית שאוכסנה בארון שיתכן ויש בו חרקים. התבנית לא היתה בשימוש זמן רב, ולא שטפתי אותה. מאחר ולא הייתי בטוחה בנקיותה, שמתי עליה נייר אפיה ומעל הנייר הנחתי את הקציצות. התולעים היו בגודל של כמה מ"מ בצבע לבן כשהראש הוא מין נקודה שחורה. האם יתכן שהם היו בתבנית וחדרו את הנייר? האם יתכן שהם היו בתפו"א? יש לציין שהדבר גרם לי צער רב. אודה לכם אם תוכלו לתת לי כיון למחשבה.
תשובה: יש הרבה סיבות מהיכן הגיעו התולעים, יש אפשרות מהבצל, ויש אפשרות מהפטרוזיליה, גם בתפו"א יש פעמים תולעים כאלו (מעט מאד). בכל אופן, אי אפשר לדעת מהיכן בדיוק הם הגיעו. נראה יותר שהם הגיעו מתוך הירקות שהתבשלו ולא מהתבנית עצמה. אם מצאת ג' חרקים אין לאכול את שאר הקציצות. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: סכרת בהריון: 1. אישה עם סכרת הריון צריכה לבדוק מספר פעמים ביום רמת סוכר בדם עם מכשיר אלקטרוני. האם בשבת אין בעיה לבדוק? מה ההלכה? 2. ממתי אסור לבעל לגעת באישתו לפני הלידה? מהם הכללים?
תשובה: עדיף לא לבדוק בשבת, אם חייבים אז כדאי לשאול רב באופן אישי כדי שידריך אתכם איך לבדוק. כשמתחילה הלידה האשה אסורה, זאת אומרת שהאשה ראתה דימום או שיש לה פתיחה של מעל 4 ס"מ או צירים תכופים. ובשעה טובה.
שאלה: דינים מתחומים שונים: א. מופיע שהקובע סעודתו על פירות לא מברך על הפירות בורא פרי העץ. האם בט"ו בשבט, כשנוטל ידיו ואח"כ אוכל הרבה פירות בסעודה, לא לברך על הפירות? ב. יש לנו כיור אחד. אם סיר חלבי חם מאד נגע בקצהו בברז. כשהברז, לעיתים בא במגע עם חלבי ולעיתים עם בשרי (אולי גם חם) - האם הסיר צריך הכשרה, ואם כן, איך? ומה דין האוכל שבסיר? ג. אדים מסיר לחץ בשרי שניתזים על סיר פרווה - האם הסיר נהפך לבשרי? ד. מאיזה גיל יש להקפיד שילדה תתלבש בצניעות (בגד לא צמוד ולא חשוף? והאם לדעת הרב, סבתא צריכה להעיר להורי הילדה על כך? ה. אשה שמתפללת בבית בר"ח ועתידה להגיע מאוחר יותר לכותל - האם יכולה להתפלל מוסף בכותל מאוחר יותר(לפני חצות) או שעדיף להתפלל מיד אחרי ההלל בלי הפסקה?
תשובה: א. וודאי שצריך לברך בורא פרי העץ, אין שיעור לברכה ראשונה ולכן גם אם אוכלים מעט או שאכולים הרבה מברכים בורא פרי העץ. למרות שקובעים סעודה על פירות לא מברכים עליהם ברכת המזון כיוון שלהלכה נפסק שרק על קביעת סעודה של לחם מדגן מברכים ברכת המזון. ב. לא נראה לי שצריך הכשרה. ג. צריך להכשיר אותו על ידי עירוי. ד. מגיל חינוך, דהיינו: 5, ויש כאלו שמקפידים כבר מגיל 3. ה. יכולה להתפלל בכותל מאוחר יותר, כיוון שיש שיטות שנשים בכלל פטורות ממוסף, ולכן הן לא חייבות להקפיד שתפילת מוסף תהיה בזמן.
שאלה: נשיאת נשק בתפילה: אני חייל קרבי שנושא עלי נשק כל הזמן, האם בשעת התפילה אני יכול להישאר עם הנשק עלי או שבגלל שהוא כלי משחית אסור לי להתפלל כשהוא מונח עלי?
תשובה: הבעיה היא בכלל להיכנס עם הנשק לבית הכנסת. אלא שכיום אי אפשר להשאיר את הנשק בחוץ מכיוון שעלולים לגנוב אותו. לכן אם יש אפשרות הכי טוב לעטוף אותו בצורה שלא יראו אותו, אולם אם אין אפשרות אז מותר להתפלל איתו כשהוא לא מכוסה.
שאלה: כלה שלא הספיקה להדליק נרות: אם כלה לאחר חתונתה לא הדליקה נרות שבת עקב איחור, מאחר ונכנסה השבת ולא הספיקה להדליק. מה עושים לגבי שבתות הבאות, האם היא תדליק שני נרות כרגיל?
תשובה: עליה להדליק שלושה נרות.
שאלה: נסיעה בקלנועית בשבת: האם מותרת נסיעה בקלנועית בשבת לאדם בן 88 המתקשה בהליכה לבית הכנסת? האם יש הבדל בקלנועית שנוסעת על חשמל או אחרת?
תשובה: מותר לו להשתמש בקלנועית שיש בה התקן מיוחד של מכון צומ"ת. בסתם קלנועית אסור לו להשתמש.
שאלה: כפרה על מיתה בידי שמים: שמעתי שעל מנת לכפר על חטאים שחייבים עליהם מיתה בידי שמיים צריך תשובה, יום הכיפורים וייסורים. רציתי לדעת באילו ייסורים בדיוק מדובר, ייסורים שאחרי המוות או ייסורים שאנחנו בחיים?
תשובה: מדובר בייסורים בעולם הזה. הגמרא במסכת ערכין אומרת שאם אדם מכניס ידו לכיס להוציא שטר של 50 ויצא לו שטר של 100 - אפילו זה נחשב ייסורים.
שאלה: צירוף למניין של בעל המכה את אשתו: שמעתי שמועה שיש רבנים שאסרו לצרף למניין בעל המכה את אשתו. מה דעתו של הרב?
תשובה: הלכה מפורשת בשו"ע חו"מ סי' תכה, שאדם המכה את חברו הוא מנודה. ק"ו את אשתו.
שאלה: לימוד תורה לאישה מול לימוד מקצוע: א. אני בת 20 וחשקה נפשי מאוד בתורה. כבר התחלתי ללמוד מקצוע, אך הלימודים לא מאפשרים לי ללמוד תורה כמו שהייתי רוצה. אני מרגישה שאני מתרחקת בגלל זה. מה נכון לעשות? להמשיך ללמוד מקצוע? האם ללמוד תורה זה נקרא לסמוך על הנס בנוגע לפרנסה ולכן אסור? ב. כמובן אני מחפשת גם בעל לומד תורה. ובכל זאת צריך פרנסה. עדיף שהבעל יעבוד (עם קביעת עיתים) והאשה תהיה עקרת בית (חשוב לי מאוד להיות בבית) או שאני אצא לעבוד וכך בעלי לעתיד בע"ה יוכל ללמוד תורה? או ששנינו נעבוד ונשלב לימוד תורה? אני רוצה לדעת מה לחפש ומה נכון לעשות. סליחה אם זה שאלות שכבר נשאלו. אני קצת מבולבלת.
תשובה: טוב שאת לומדת מקצוע, ויפה שחשקה נפשך בתורה. תשתדלי שהזמן שאת מקדישה לתורה, אף שהוא מעט בכמותו שיהיה מרובה באיכותו ויאציל על כל היום כולו. כאשר תמצאי את המיועד לך, ואת מעוניינת בבן תורה, אזי ביחד תשקלו איך שהבית יהיה בית של תורה ומה יעשה כל אחד מכם לבנין הבית התורני.
שאלה: בר מצווה במוצאי יום כיפור: בני נולד במוצאי כיפור. השנה גם כיפור וגם ראש השנה חלים בשבת. האם אני יכולה לדחות את הנחת תפלין והעליה לתורה לאחר סוכות או שעלי להקדים זאת לפני ראש השנה?
תשובה: ביום שלמחרת יום כיפור בנך נחשב לגדול וחייב בכל המצוות. מיום זה חייב גם בהנחת תפילין ולכן לא ניתן לדחות את הנחת התפילין. יש נוהגים להקדים את הנחת התפילין בחודש (או יותר, תלוי במנהג המשפחה). עליה לתורה, עדיף שיעלה ביום שני לתורה (לא חייבים להזמין אורחים אלא מספיק בני המשפחה הקרובה) ואת שבת בר המצווה לעשות בשבת סוכות או אם זה לא נח, לאחר סוכות.
שאלה: אכילת דג בארוחה חלבית: האם מותר לאכול דג ביחד עם גבינות?
תשובה: למי שפוסק כמרן השולחן ערוך אין לאכול דג עם גבינה ממש מחשש לסכנה. מותר לאכול בארוחה חלבית אולם לא עם מוצרי חלב (עם חמאה ניתן להקל). לאשכנזים מותר לאכול דג עם גבינה.
שאלה: עצב בזמן תפילה: בבוקר שחרית בזמן שהתפללתי 18 עלו לי דמעות בעיניים מעצב רב שעלה בי, האם עברתי עברה בכך שהייתי בעצב וירדו דמעות בזמן תפילה?
תשובה: לא עברת עבירה. אם זה קורה שוב, כדאי לתעל ולכוון את הדמעות האלו להתרוממות בתפילה, כגון, לחשוב על הצרות של כלל עם ישראל ועל חורבן המקדש.
שאלה: קניית מוצר כשר בחנות הפתוחה בשבת: מוצר כשר שנמכר בחנות שפתוחה בשבת או בחנות שאין לה תעודת כשרות, האם מותר לקנות את המוצר? האם יש הבדל באם המוצר פתוח ונמכר מתוך מיכל כדוגמת גלידה או באם המוצר סגור ונמכר באריזה מקורית?
תשובה: אם כל המוצרים בחנות כשרים מותר לקנות שם מוצרים סגורים, למרות שעדיף תמיד לחזק את שומרי השבת. אם יש מוצרים שאינך יודע אם כשרים, אל תיכנס לשם ואל תקנה שם שמא יחשבו שהחנות כשרה.
שאלה: חלומות ומשמעותם: בהגיענו בשעה טובה לפרשות וישב-ומקץ, וכתוצאה מכך, לחלומות המובאים בפרשה, החלטתי לברר את גישת היהדות לחלומות. עיינתי בהמון מקורות של היהדות, מהגמ בברכות (י, פרק הרואה ומהרש"א על אתר), בנדרים (ח:), בהוריות (יג:), בגיטין (נב), תשובת התשב"ץ (ב, קכח) ושולחן ערוך (ס' רכ). קראתי גם את עין איה על הגמ בברכות (נה:). וכל זה בשביל לצאת עם איזשהי אמירה של היהדות על מהו חלום, איך להתייחס אליו, איך לדעת איזה אמיתי ואיזה לא, אך יצאתי עם בילבול עצום. בכדי למקד את השאלה אנסה לשאול מס שאלות ספצייפיות: 1. מהו חלום? 2. למה בחלום "הכל הולך אחר הפה" (האם זה סוג של נבואה שמגשימה את עצמה או שיש כאן מעבר)? 3. איך לדעת איזה חלום אמיתי ואיזה לא? 4. מה המשמעות של חלום ע"י שד? רוב תודות.
תשובה: א. החלום הוא פעילות רוחנית של הנפש הקשורה בעיקר בכח הדמיון ואיננה נתונה לביקורת השכל. ב. כיון שהחלום נמשך מפנימיות הנפש והוא בעיקר יוצא ונמשך מהדמיון הרי הוא כחומר גלם שעיבוד נותן לו את הצורה האחרונה. הפה הוא כלי השכל והוא המוציא לפועל את הדמיון הגולמי. ג. ניתנו לכך סימנים בגמ' כמו: חלום שחוזר פעמיים וכן חלום שפרטיו נראו בצורה חזקה מאוד כאילו היה בהקיץ, וכן חלום שיש בו תחושה ודאית של מציאות. ד. הכוונה שהחלום בא אך ורק ע"י הדמיון שהוא מושפע ממציאות מעורפלת ולא ברורה.
שאלה: ישיבה נפרדת בחתונה: האם צריך לקיים חתונה או בר מצווה בישיבה נפרדת?
תשובה: לכתחילה צריך להקפיד שיהיה נפרד, גדרי צניעות זה דבר חשוב.
שאלה: מעשר כספים, מינוס, וחיסכון.: אנו זוג 2 ילדים קטנים. רמת החייים שלנו נורמלית. שנינו עובדים ויחד עם זאת, בגלל תקופת אבטלה ארוכה שהייתה לי, יש לנו מינוס גדול מאוד בבנק. מאידך גיסא, אנו חוסכים מדי חודש כ 1000 ש"ח עבור הילדים. כרגע אנחנו עדיין בגירעון חודשי בחישוב הוצאות הכנסות. כיצד ניתן לתרום מעשר כספים במצב כזה? האם עלינו חובה לבטל את החסכונות לילדנו בשביל מעשר כספים? (כשאני בטוח שאשתי לא תסכים לכך וזה יגרום בעיות ב בית.). אני מדגיש כי אנחנו מאוד רוצים לתרום מעשר כספים, רק אנחנו לא יודעים איך והאם זו העת המתאימה עכשיו? (כרגע אנו תורמים באופן קבוע 100 ש"ח לעמותות שונות)
תשובה: מעשר כספים הוא מנהג טוב וראוי לקיימו גם כשנדמה שהדבר קשה. אם כי לא בכל מצב. "לא יהיה בך אביון" - אסור לאדם להיות אביון בעצמו. במקרה שלכם, כשיש לכם מינוס גדול בגלל אבטלה, אינכם חייבים במעשר כספים. אם אתם חוסכים לילדיכם למטרות לימודיות או לצורך הוצאות נישואיהם (כשמתוכננת הוצאה סבירה ולא ראוותנית) אתם יכולים להחשיב זאת כחלק מהמעשר.
שאלה: המתנה בין חלב לעוף   חנוכה: 1. שמעתי בע"פ ממישהו שלאחר אכילת עוף (לא בשר) אפשר לחכות 5 שעות ומשהו במקום 6. האם אפשר לנהוג כך? והאם צריך התרת נדרים על שנהגתי 6 שעות גם לאחר עוף? וכמה זמן הוא ה"משהו"? 2. בחנוכה יתכן שאצטרך לצאת מהבית לחתונה בסביבות השעה 16:30. מה עושים עם הדלקת נרות? האם אפשר להדליק בשעה 16:00, לחכות חצי שעה, לכבות ולנסוע (אין אפשרות בטיחותית להשאיר את הנרות דולקים ללא השגחה מכיוון שזה קראוון) או שעדיף להדליק מאוחר בלילה, כשאחזור בעז"ה?
תשובה: 1. לא ידוע לי על כך אם כי ייתכן שיש דעה כזו. ידועה יותר דעה שדי ברוב של שעה שישית. 2. אומנם אפשר להדליק בשעה 4.00 אך על הנרות להישאר דלוקים עד 5.30. הפיתרון הרצוי הוא שכן שיוכל לשמור על ביתך או הדלקה בתוך אקווריום על פתח הבית בחוץ.